**Cesvaines novada pašvaldības 2018.gada budžeta paskaidrojuma raksts**

**Ekonomiskā un sociālā situācija**

Pēc Pilsonības un migrācijas lietu pārvaldes statistikas datiem Cesvaines novadā uz 2017. gada 1. janvāri reģistrēti 2704 iedzīvotāji, uz 2018.gada 1.janvāri - 2619. Salīdzinot ar 2012. gadu, iedzīvotāju skaits novadā ir samazinājies par 361. Tam par iemeslu ir gan negatīvs dabiskais pieaugums, gan negatīvs migrācijas saldo. Iedzīvotāju blīvums Cesvaines novadā 2017. gada sākumā sastādīja 14,2 cilvēki/km2 (salīdzinājumam vidējais iedzīvotāju blīvums Vidzemes plānošanas reģionā 14,0 cilvēki/km2). Dati par iedzīvotāju skaitu krītas ne tikai Cesvaines novadā, bet arī valstī kopumā.

Iedzīvotāju sadalījums starp trijām galvenajām vecuma grupām iespaido situāciju darba tirgū un liecina par nodarbinātības attīstības perspektīvām teritorijā vai par attīstības ierobežojumiem darbaspēka trūkuma dēļ. Uz 2017. gada 1. janvāri Cesvaines novadā reģistrēti 314 iedzīvotāji līdz darbaspējas vecumam, 1713 iedzīvotāji darbspējas vecumā un 533 iedzīvotāji virs darbspējas vecuma. 2017. gada janvārī reģistrēto bezdarbnieku skaits novadā bija 168 iedzīvotāji (bezdarba līmenis 10,4 %), 2017. gada decembrī bezdarbnieku skaits samazinājies līdz 116 iedzīvotājiem (bezdarba līmenis 7,3 %).

Pēc SIA „Lursoft” datiem, sākot no 1991. gada līdz 2018. gada 25. janvārim, Cesvaines novadā ir reģistrēti 267 uzņēmumi, likvidēti 86 uzņēmumi, aktīvi darbojas 181 uzņēmums. Cesvaines novada dominējošās nozares pēc apgrozījuma ir piena pārstrāde un siera ražošana, mazumtirdzniecība, kokapstrāde, būvniecība un apdares darbi, lopkopība, putnkopība. Uzņēmumi ar lielāko apgrozījumu 2016. gadā – AS “Cesvaines piens”, SIA “[WOOD4YOU](https://www.lursoft.lv/uznemuma-izzina/?&pscode=XALBPUVQGCFBNXBWRQWPDWHEVCPINF)”, SIA “[OZOLS LG](https://www.lursoft.lv/uznemuma-izzina/?&pscode=JODVNUKPVVRFOCCYKMXCFLRNRONFPT)”, SIA “[SĒLIS](https://www.lursoft.lv/uznemuma-izzina/?&pscode=UTFUKQNVVJTBWOCWFWJPJSDUGEEWTJ)”, Cesvaines pilsētas lauku teritorijas z/s Kalna-Tenči, SIA “[AISYS](https://www.lursoft.lv/uznemuma-izzina/?&pscode=UYSYYJLDWPWTAUBRSONJPYVCLCBMMM)”, SIA “[Baltic Milk](https://www.lursoft.lv/uznemuma-izzina/?&pscode=YAQQSOXXTYQBRCMAVCOPLKLOBPSMFK)”, Cesvaines pilsētas ar lauku teritoriju Krieviņa z/s [SVIĶI](https://www.lursoft.lv/uznemuma-izzina/?&pscode=OOMDDNYBOWCVYQWERHRICOPHYYLLXA), Cesvaines pilsētas ar lauku teritoriju Guļbinova z/s Ozoliņlauks, SIA “[BRUTUSS](https://www.lursoft.lv/uznemuma-izzina/?&pscode=SPBDINMLIISAOFDQRLJNWRJWDLRYTP)”.

**Pašvaldības uzdevumi**

Cesvaines novada pašvaldība, plānojot 2018.gada budžetu, plānojusi, ka tiks likvidēta pašvaldības aģentūra “Cesvaines Tūrisma centrs” un izveidota jauna iestāde “Cesvaines Tūrisma centrs”, kas pārņems aģentūras uzdevumus, pārējās pašvaldības iestādes darbu turpinās. Paredzēts, ka 2018. un 2019. gadā darbu turpinās arī iepriekš izveidotais Valsts un pašvaldību vienotais klientu apkalpošanas centrs, kurā pašvaldības iedzīvotāji var pieteikt pakalpojumus, saņemt konsultācijas par e-pakalpojumiem un informāciju par deviņām valsts iestādēm.

2018.gadā ir paredzēts veikt vairākus finansiāli ietilpīgus projektus, kas tiks realizēti saskaņā ar Cesvaines novada Attīstības plānu. Paredzēts:

1) turpināt sadarboties ar Alūksnes novada pašvaldību, Gulbenes novada domi un Smiltenes evaņģēliski luterisko draudzi, realizējot kopīgo projektu “Gaismas ceļš caur gadsimtiem”, paredzot Cesvaines pils centrālās daļas jumta atjaunošanu, izveidot ekspozīciju “Cesvaines pils atdzimšana laika posmā no 2002. līdz 2018. gadam” un noorganizēt radošo darbnīcu “Šķiedru māksla”. Šīm aktivitātēm paredzētā kopējā summa 1 129 655 *euro*, no tām plānots Eiropas Reģionālās attīstības fonda (turpmāk – ERAF) finansējums 750 000 *euro*.

2) turpināt realizēt projektu “Cesvaines pilsmuižas staļļu jumta rekonstrukcija”, atjaunojot Staļļu ēkas jumtu Pils ielā 2, projekta kopīgās izmaksas ir 194 441 *euro*, no tām - Eiropas Savienības finansējums 40 000 *euro*.

3) uzsākt un 2019. gadā turpināt realizēt “Latvijas - Krievijas” pārrobežu sadarbības programmas 2014.-2020. gadam projektu kopā ar Daugavpils pašvaldību un Pleskavas pilsētu (Krievijā), kura ietvaros paredzēta tālāka Cesvaines pils pārbūve un restaurācija. No kopējām projekta izmaksām 1 388 889 *euro* - 1 250 000 *euro* ir Latvijas–Krievijas programmas finansējums, bet 138 889 *euro* ir Cesvaines novada pašvaldības finansējums.

4) realizēt projektu “Piekļuves nodrošināšana rūpnieciskās ražošanas objektiem Cesvainē”, kurā paredzēts izbūvēt Brīvības ielas posmu no apbraucamā ceļa līdz Antragiem, plānotās izmaksas ir 279 123 *euro*, no kurām 178 000 *euro* ir ERAF finansējums.

5) uzsākt un 2019. gadā turpināt realizēt projektu “Uzņēmējdarbības attīstībai nepieciešamās infrastruktūras attīstība Cesvaines pilsētā”, kurā paredzēta Pils ielas rekonstrukcija. Plānotās projekta izmaksas ir 1 213 294 *euro*, no tām 618 249 *euro* ir ERAF finansējums.

6) uzsākt un 2019. gadā turpināt grants ceļu pārbūvi. Šai aktivitātei pieejams 460 000 *euro* Eiropas Savienības finansējums, pašvaldībai jānodrošina vismaz 10% līdzfinansējums.

**Par atlīdzību**

Saskaņā ar valdības lēmumu no 2018.gada 1.janvāra palielināta minimālā darba alga no 380 *euro* uz 430 *euro* mēnesī. Pašvaldības institūcijās no 1.janvāra palielināta darba alga tiem darbiniekiem, kuriem uz šo datumu tā nesasniedza minimālās algas apmēru. Ar 1.februāri plānots palielināt darba algu arī pārējiem pašvaldības iestāžu darbiniekiem, izņemot pedagogus, kuru mēnešalgas apmērs bija lielāks par 380 *euro*, piemērojot minimālās darba algas pieauguma apmēru (50,00 *euro*), taču nepārsniedzot amatam noteiktās mēnešalgas grupas maksimālo mēnešalgu.

**Pamatbudžets**

Cesvaines novada pašvaldības pamatbudžets 2018.gadam sastādīts saskaņā ar likumiem “Par pašvaldībām”, “Par budžetu un finanšu vadību”, “Par pašvaldību budžetiem”, “Par valsts budžetu 2018.gadam”, Ministru kabineta 2017.gada 21.decembra noteikumiem Nr.760 “Noteikumi par pašvaldību finanšu izlīdzināšanas fonda ieņēmumiem un to sadales kārtību 2018.gadā” un domes Nolikumu par pašvaldības gada budžeta sastādīšanu, apstiprināšanu un izpildi.

**Ieņēmumu prognoze**

Ieņēmumi plānoti saskaņā ar piesardzības principu. 2018.gadā vērtēto ieņēmumu kopējais apjoms nedaudz palielinājies salīdzinājumā ar 2017.gada Finanšu ministrijas prognozi. Iedzīvotāju ienākuma nodoklis ir Cesvaines novada pašvaldības budžeta galvenais ieņēmumu avots, tā īpatsvars pašvaldības budžetā ir vairāk nekā 57% (skat.1.tabulu) no kopējiem budžeta ieņēmumiem (bez mērķdotācijām un citiem mērķa finansējumiem).

1.tabula

**Cesvaines novada pašvaldības plānotie ieņēmumi 2018.gadam *euro***

**(procentuālais vērtējums bez mērķfinansējuma)**

|  |  |  |
| --- | --- | --- |
| Ieņēmumi (bez mērķfinansējuma) | plānotie ieņēmumi | % |
| Iedzīvotāju ienākuma nodoklis, t.sk. atlikuma sadale no iepriekšējā gada | 1208602 | 57,56 |
| Nekustamā īpašuma nodoklis | 122458 | 5,83 |
| Dotācija no pašvaldību izlīdzināšanas fonda | 511482 | 24,36 |
| Pašvaldību savstarpējie norēķini | 130000 | 6,19 |
| Nenodokļu un pārējie budžeta iestāžu ieņēmumi | 127235 | 6,06 |
|  | 2099777 | 100 |
| Mērķdotācijas, citi mērķa maksājumi | 1572068 |  |
| Kopā plānotie ieņēmumi | 3671845 |  |

Pašvaldības ieņēmumi no nodokļu un nenodokļu maksājumiem, ieskaitot saņemtās mērķdotācijas, 2018.gadā plānoti 3 671 845 *euro* apmērā (skat.1.attēlu). Finanšu ministrijas noteiktā 2018.gada iedzīvotāju ienākuma nodokļa (turpmāk – IIN) prognoze Cesvaines novadam ir 1 199 283 *euro* (2017.g. prognoze bija 1 121 969 *euro*, bet faktiski līdz gada beigām tika saņemti –1 212 508 euro). 2018.gada sākumā saņemts IIN atlikums no iepriekšējā gada – 9 319 *euro* apmērā. Dotācija no finanšu izlīdzināšanas fonda noteikta – 478 800 *euro* (2017.gada prognoze bija 447 399 *euro*). 2018.gada sākumā saņemts dotācijas atlikums par iepriekšējo gadu – 13 756 *euro*. Lai kompensētu nodokļu reformas negatīvo ietekmi uz pašvaldību budžeta ieņēmumiem, papildus pasākumiem nodokļu politikas ietvaros ir paredzēta speciālā dotācija pašvaldībām no valsts budžeta, 2018.gadā pašvaldībai tā plānota 18 926 *euro* apmērā. 2018.gadā pēc izlīdzināšanas prognozētie izlīdzinātie ieņēmumi uz 1 iedzīvotāju Cesvaines novadā ir 388 *euro* (2017.g.- 365 *euro*).

Nekustamā īpašuma nodokļa par zemi, ēkām un mājokļiem ieņēmumu prognoze 2018.gadā ir 112 708 *euro*, papildus pašvaldība plāno ieņemt 9 750 *euro*, iekasējot nodokļa parādus. Nekustamā īpašuma nodokļa īpatsvars pašvaldības budžetā ir nepilni 6% no budžeta ieņēmumiem bez mērķfinansējuma. Nenodokļu ieņēmumos un budžeta iestāžu ieņēmumos 127 236 *euro* lielāko īpatsvaru sastāda ieņēmumi no maksas pakalpojumiem. Ieņēmumi no savstarpējiem norēķiniem ar pašvaldībām tiek plānoti 130 000 *euro*. Mērķfinansējuma apmērs 2018.gadā sastāda gandrīz 43% no kopējiem ieņēmumiem, un tā īpatsvars līdz gada beigām pieaugs. Tas plānots, ņemot vērā valsts budžetā paredzēto finansējumu un spēkā esošo normatīvos aktus. 2018.gadā Cesvaines novada pašvaldība plāno saņemt no valsts budžeta mērķdotācijas pedagogu (t.sk. 5.- 6.gadīgo bērnu apmācībai un interešu izglītības nodrošināšanai) atalgojumam 8 mēnešiem kopsummā 343 656 *euro*, profesionālās ievirzes izglītības iestāžu pedagoģisko darbinieku atalgojumam – 34 851 *euro* (Cesvaines Mūzikas un mākslas skolai). Budžetā plānoti Izglītības un zinātnes ministrijas maksājumi mācību līdzekļu un mācību literatūras iegādei – 6 343 *euro* (18,66 *euro* vienam izglītojamajam), vidusskolas 1.- 4. klases skolēnu ēdināšanas nodrošināšanai 19 000 *euro* (1,42 *euro* vienam skolēnam dienā). Mērķdotācijas pašvaldībām māksliniecisko kolektīvu vadītāju darba samaksai – 3 267 *euro*, finansējums dalībai XXVI Vispārējos latviešu dziesmu un XVI Deju svētkos 7 318 *euro*. No Labklājības ministrijas asistenta pakalpojumu nodrošināšanai cilvēkiem ar invaliditāti pašvaldība plāno saņemt 1 960 *euro*. No Valsts Nodarbinātības aģentūras projekta "Algoti pagaidu sabiedriskie darbi" realizēšanai plānots saņemt 11 000 *euro* un finansējums no Eiropas Savienības struktūrfondiem pārējo projektu realizēšanai plānots 1 137 773 *euro* apmērā.

**Plānotie izdevumi**

Pašvaldība kopumā plāno pamatbudžetā šajā gadā izdot 4 668 850 *euro.*

Sadaļā “Vispārējie vadības dienesti” šogad paredzēts izlietot 243 938 *euro* jeb 5.2% (skat.2.tabulu), kur 224 858 *euro* administrācijas (vadības izdevumi, sabiedriskās kārtības nodrošināšana), 8 080 *euro* – Vienotā valsts un pašvaldības klientu centra uzturēšanai, 11 000 *euro* – Cesvaines, Lubānas un Varakļānu novadu apvienotās būvvaldes uzturēšanai.

2.tabula

**Plānotie izdevumi 2018gadā *euro***

**atbilstoši pašvaldības funkcijām**

|  |  |  |
| --- | --- | --- |
| Izdevumi atbilstoši pašvaldības funkcijām | plānoto izdevumu apjoms | procenti |
| Vispārējie vadības dienesti | 243938 | 5,2 |
| Izglītība | 1491423 | 31,9 |
| Atpūta, kultūra un reliģija | 1519712 | 32,6 |
| Sociālā aizsardzība | 389683 | 8,3 |
| Pašvaldības teritoriju un mājokļu apsaimniekošana | 1014094 | 21,7 |
| Līdzekļi neparedzētiem gadījumiem | 10000 | 0,2 |
| Izdevumi kopā | 4668850 | 100 |

2018.gada budžetā izglītībai paredzēts kopumā 1 491 423 *euro* jeb 31.9%. No minētās summas pirmsskolas izglītībai ir paredzēti 356 984 *euro*, profesionālās ievirzes izglītībai (Mūzikas un mākslas skolai) 95 960 *euro*. Izdevumu sadaļā 939 200 *euro* ir paredzēta pamata un vidējai izglītībai. Vidusskolā paredzēts realizēt četrus projektus kopsummā par 29 312 *euro*:

- skolas partnerības projekts ERASMUS+, ar finansējumu 8 980 *euro*;

- kompetenču pieeja mācību saturā, ar finansējumu 480 *euro*;

- atbalsts izglītojamo individuālo kompetenču attīstībā, ar finansējumu 14 493 *euro*;

- karjeras atbalsts vispārējās un profesionālās izglītības iestādēs ar finansējumu 5 359 *euro*.

Rūpējoties par Cesvaines jauno paaudzi, Cesvaines pirmsskolas izglītības iestādē un skolā paredzēts realizēt jaunu ieceri - izglītojošu ciklu par mutes un vispārējās veselības uzturēšanu un uzlabošanu bērniem un jauniešiem. Šī pasākuma ietvaros pašvaldība plāno līdzfinansēt zobārsta profilaktisko apskati un zobu higiēnu katram audzēknim, paredzot budžetā šim nolūkam 7000 *euro*.

Plānotie izdevumi izglītībai noteikti palielināsies, jo plānā ir paredzēts pedagogu atalgojums no mērķfinansējuma 8 mēnešiem. Savukārt līdzekļus pedagogu algu samaksai un valsts obligātajām sociālajām iemaksām, kurus finansē no pašvaldības budžeta, pašvaldība ir paredzējusi pilnā apjomā visam gadam, kopsummā 184 606 *euro* (vidusskolai - 27 637, pirmsskolai - 117 325, mūzikas un mākslas skolai - 39 644), pie tam paredzot, ka pirmsskolas pedagogiem zemākais atalgojums par slodzi septembrī tiks palielināts no 620 uz 680 *euro*, kā to nosaka Ministru kabineta noteikumi.

Sadaļā ”Atpūta, kultūra un reliģija” paredzēti 1 519 712 *euro* jeb 32.6% (Kultūras namam -136 986 *euro*, kur 13 630 *euro* paredzēts lai nodrošinātu dalību pašdarbības kolektīviem Dziesmu un deju svētkos; Cesvaines bibliotēkai – 78 494 *euro*, no kuriem 11 000 *euro* paredzēts ēkas Pils ielā 6 pamatu nostiprināšanai; Kraukļu bibliotēkai – 26 413, Bērnu un jauniešu centram – 15 099, pašvaldības laikrakstam “Cesvaines Ziņas” – 15 489, tūrismam - 11 000; Pils uzturēšanai 53 939 un investīciju projektu realizācijai pils kompleksā 1 182 289 *euro*). Pirmsskola “Brīnumzeme” plānojusi 15 000 *euro* telpas pielāgošanai sporta zālei un 3000 *euro* pagājušajā gadā ūdens noplūdes rezultātā bojāto telpu remontam.

Sadaļā “Sociālā aizsardzība” paredzēti 389 683 *euro* (8.3%). Sociālais dienests- 145 329 *euro* (dažādiem sociāliem pabalstiem - 26 300 *euro*, maksājumiem citām pašvaldībām par sniegtajiem sociālajiem pakalpojumiem - 20 000 *euro*, 4 000 *euro* paredzēti, lai nodrošinātu invalīdu piekļuvi ēkai Rīgas ielā 4, kā arī budžetā paredzēti līdzekļi – 8000 *euro* projekta izstrādāšanai, lai pielāgotu ēku sociālās aprūpes iestādes vajadzībām, 2017. gadā uzsākās, 2018. un 2019. gadā turpināsies darbs pie projekta “Veselai un laimīgai ģimenei Cesvaines novadā”. Kopējā summa plānota 31 760 *euro*, kas ir tikai Eiropas Sociālā fonda finansējums, 2018.gadam paredzēts 11 115 *euro*, Bāriņtiesas darba nodrošināšanai 33 927 *euro*, Sociālās aprūpes nodaļai – 199 312 *euro*.

Sadaļā “Teritoriju un mājokļu apsaimniekošana” plānots 1 014 094 *euro* (21.7%)

Labiekārtošanas nodaļas darbībai paredzēts 140 630 *euro*, ieguldījumam SIA “Cesvaines komunālie pakalpojumi” pamatkapitālā - 11 138. Teritorijas labiekārtošanas jomā tiek realizēti projekti:

- Darba praktizēšana pašvaldībā, darba iemaņu iegūšanai un uzturēšanai - 12 706 *euro*;

- Skolēnu nodarbinātība vasaras brīvdienās - 7 998 *euro*.

Lielākais ieguldījums paredzēts 2 ielu rekonstrukcijas projektos, kopsummā 838 622 *euro*.

Pašvaldības pamatbudžetā rezervēti 10 000 *euro* neparedzētiem izdevumiem.

*Pamatbudžeta plānotie izdevumi 2018.gadā atbilstoši ekonomiskajām kategorijām*

Cesvaines novada pašvaldība 2018.gadā 44.4% (skat. 3.tabulu) paredzēts izlietot pamatkapitāla veidošanai, jo uzsākti lieli investīciju projekti saistībā ar pils kompleksu un ielu rekonstrukciju.

3.tabula

**Atbilstoši ekonomiskajām kategorijām**

|  |  |  |
| --- | --- | --- |
| Izdevumu kategorijas atbilstoši ekonomiskai klasifikācijai | plānoto izdevumu apjoms | procenti |
| Atlīdzība | 1749422 | 37,5 |
| Preces un pakalpojumi | 718188 | 15,4 |
| Subsīdijas un dotācijas | 2600 | 0,1 |
| Procentu izdevumi | 2762 | 0,1 |
| Pamatkapitāla veidošana | 2072986 | 44,4 |
| Sociālie pabalsti | 37100 | 0,8 |
| Transfertu maksājumi citām pašvaldībām | 85792 | 1,8 |
| Izdevumi kopā | 4668850 | 100 |

Atlīdzībai paredzēts 37.5% no kopējiem izdevumiem, taču atlīdzības īpatsvars gada griezumā noteikti pieaugs. Preču un pakalpojumu apmaksai plānoti ir 718 188 *euro* (15.4%). Transfertu maksājumiem citām pašvaldībām 1.8%, ko varētu samazināt, ja izdotos palielināt vietu skaitu Sociālās aprūpes nodaļā. Sociāliem pabalstiem paredzēts tērēt 37 100 *euro* (0.8%), kas ir par 8 707 *euro* vairāk nekā 2017.gadā.

**Finansēšana**

Naudas līdzekļu atlikums pamatbudžetā 2018.gada 1.janvārī 411 213 *euro*, no kuriem mērķfinansējums ir 270 646 *euro* (lielākie -165 250 projektam “Gaismas ceļš”, 65 627- pedagogu darba samaksai, 6 433 - karjeras projekts).

Pamatbudžeta plānoto izdevumu pārsniegums par ieņēmumiem ir 997 005 *euro*, jo tiek realizēti vairāki investīciju projekti, kam nepieciešamais finansējums tiks iegūts palielinot pašvaldības saistības.

4.tabula

**Cesvaines novada pašvaldības saistību apmērs 2018.gadā**

**un trijos turpmākajos gados (*euro)***

|  |  |  |  |  |  |  |
| --- | --- | --- | --- | --- | --- | --- |
| Aizņēmumu mērķis | kopējais parāda apjoms 01.01.  2018. | Saistību palielinā-jums | Saistību samazinājums | | | |
| 2018 | 2018 | 2019 | 2020 | 2021 |
| Cesvaines pils labā spārna jumta atjaunošana | 79880 |  | 8 907 | 8 907 | 8 907 | 8 907 |
| Cesvaines vidusskolas celtniecībai | 138588 |  | 14 599 | 14 599 | 14 599 | 14 599 |
| SIA "Cesvaines komunālie pakalpojumi" pamatkapitāla palielināšanai | 45907 |  | 7 991 | 7 991 | 7 991 | 7 991 |
| Cesvaines jaunās skolas būvniecība | 280662 |  | 23 392 | 23 392 | 23 392 | 23 392 |
| Tautas nama ēkas rekonstrukcija daļēji izbūvējot mansardu | 80114 |  | 8 901 | 8 901 | 8 901 | 8 901 |
| Pirmsskolas ēkas apkures sistēmas vienkāršotā renovācija | 21834 |  | 7 940 | 7 940 | 5 954 | 0 |
| KPFI projekta "Energoefektivitātes paaugstināšana Cesvaines pašvaldības administratīvajā ēkā" īstenošanai | 84003 |  | 17 695 | 17 695 | 17 695 | 17 695 |
| Siltumtīklu izbūve skolas katlu mājas pievienošanai Cesvaines pilsētas siltumtīkliem | 41880 |  | 8 376 | 8 376 | 8 376 | 8 376 |
| Cesvaines vidusskolas sporta zāles jaunbūve | 641082 |  | 21 856 | 21 952 | 21 952 | 21 952 |
| ELFLA projekts "Cesvaines pilsmuižas staļļu jumta rekonstrukcija" īstenošana | 94755 | 89 446 | 38 835 | 6 860 | 6 860 | 6 860 |
| Projekta Gaismas ceļš caur gadsimtiem realizācijai |  | 358 728 |  | 12 370 | 12 370 | 12 370 |
| Brīvības ielas būvniecība |  | 74 896 |  | 2 583 | 2 583 | 2 583 |
| Pils ielas būvniecība |  | 242 971 |  | 8 378 | 8 378 | 8 378 |
| **Kredītsaistības kopā** | **1 508 705** | **766 041** | **158 492** | **149 944** | **147 958** | **142 004** |
|  |  |  |  |  |  |  |
| Galvojuma mērķis | kopējais galvojuma apjoms 01.01.  2018 | Saistību palielinā-jums | Saistību samazinājums | | | |
| 2018 | 2018 | 2019 | 2020 | 2021 |
| Ūdenssaimniecības projekta realizēšanai | 64184 |  | 9 872 | 9 872 | 9 872 | 9 872 |
| Atkritumu apglabāšanas poligona " Kaudzītes" infrastruktūras attīstība | 18499 |  | 1 370 | 1 370 | 1 370 | 1 370 |
| **Galvojumi kopā** | **82 683** | **0** | **11 242** | **11 242** | **11 242** | **11 242** |
|  |  |  |  |  |  |  |
| **Saistības pavisam kopā** | **1 591 388** | **766 041** | **169 734** | **161 186** | **159 200** | **153 246** |

Pašvaldības kopējās saistības uz gada sākumu ir 1 591 388 *euro* (1 508 705 aizņēmumi, 82 683 - galvojumi kapitālsabiedrībām). Saistību struktūra redzama 4.tabulā. Visi aizņēmumi ir no Valsts kases dažādu investīciju projektu realizācijai. Šā gada pamatbudžetā plānots saistības palielināt par 766 041 *euro*, bet samazināt par 158 492 *euro*.

**Speciālais budžets**

Speciālā budžeta 2018.gada ieņēmumu un izdevumu struktūra salīdzinājumā ar iepriekšējo gadu nav mainījusies. Pašvaldības speciālā budžeta ieņēmumi kopā plānoti 138 516 *euro*, izdevumi – 151 125 *euro*, līdzekļu atlikums uz gada sākumu 13 415 *euro*. Autoceļu fonda ieņēmumi plānoti, pamatojoties uz Satiksmes ministrijas mērķdotācijas pašvaldību autoceļiem (ielām) sadalījumu. Mērķdotācijas apjoms 2018.gadam noteikts 130 616 *euro* (2017.gadā - 126 927). Līdztekus budžetam tiek apstiprināta Ceļu un ielu fonda vidējā termiņa programma, kas atspoguļo pašvaldības ceļu un ielu pārvaldīšanas un uzturēšanas darbu finansējumu trijiem gadiem. Līdzekļu daudzums ir pietiekošs tikai ceļu un ielu uzturēšanai nevis kapitāliem darbiem. Iespējamo darbu apjoms atkarīgs no finansējuma, ko vajadzēs izlietot ceļu un ielu uzturēšanai ziemā, kad ceļi tiek tīrīti un kaisīti pēc reālās nepieciešamības.

Dabas resursu nodokļa ieņēmumi plānoti līdzīgi kā iepriekšējā gadā - 7 900 *euro*, tie tiks izlietoti pašvaldībai piederošo karjeru izpētei un dokumentu sakārtošanai un citiem mērķiem, kas saistīti ar vides aizsardzību.

**Ziedojumi**

Ziedojumi un dāvinājumi netiek plānoti. Ziedojumu atlikums kopā uz 2018.gada 1.janvāri

5 775 *euro*.

Domes priekšsēdētājs